ส่วนที่ 1

ข้อมูลสรุป

 ธนาคารกรุงศรีอยุธยา จำกัด (มหาชน) เป็นธนาคารพาณิชย์ของไทย ก่อตั้งเมื่อวันที่ 27 มกราคม 2488 ด้วยทุนจดทะเบียนเริ่มแรก 1 ล้านบาท และเปิดดำเนินการในวันที่ 1 เมษายน 2488 ธนาคารได้เข้าเป็นบริษัท จดทะเบียนในตลาดหลักทรัพย์แห่งประเทศไทย เมื่อวันที่ 26 กันยายน 2520

ปัจจุบัน ธนาคารกรุงศรีอยุธยา
เป็นธนาคารพาณิชย์ชั้นนำของประเทศที่ให้บริการทางการเงินครบวงจร มีทุนจดทะเบียนจำนวน
70,894 ล้านบาท ทุนชำระแล้วเป็นเงิน 57,477 ล้านบาท
มีขนาดสินทรัพย์เป็นอันดับห้าของระบบธนาคารพาณิชย์ทั้งประเทศ ซึ่ง ณ วันที่ 31 ธันวาคม 2550
ธนาคารมีสินทรัพย์รวมจำนวน 652,387 ล้านบาท และเงินให้สินเชื่อจำนวน 450,147 ล้านบาท
โดยสามารถสรุปข้อมูลที่สำคัญได้ดังต่อไปนี้

1.  การดำเนินธุรกิจของธนาคาร

ธนาคารให้บริการทางการเงินที่ครบทุกด้าน ทั้งการรับฝากเงิน การให้สินเชื่อ
การเป็นตัวกลางในการรับชำระเงินและบริการทางการเงินอื่น ๆ
ตลอดจนบริการที่เกี่ยวข้องกับตลาดการเงินและตลาดทุน
ผ่านทั้งการให้บริการโดยธนาคารโดยตรงและผ่านบริษัทในเครือ ซึ่งครอบคลุม 8 ธุรกิจ คือ
ธุรกิจบัตรเครดิต ประกันภัย ประกันชีวิต จัดการกองทุนรวม ซื้อขายหลักทรัพย์ เช่าซื้อรถยนต์ใหม่
เช่าซื้อเครื่องจักรและแฟคเตอริ่ง ด้วยการตั้งเป้าหมายที่จะเป็นธนาคารที่ได้รับความชื่นชมมากที่สุด
ในปี 2550 ธนาคารได้ดำเนินการวางรากฐานด้านต่าง ๆ เพื่อรองรับเป้าหมายการเติบโต
และเพื่อให้บริการที่ดียิ่งขึ้นแก่ลูกค้าทุกกลุ่มคือ ลูกค้าธุรกิจขนาดใหญ่
ลูกค้าวิสาหกิจขนาดกลางและขนาดย่อม และลูกค้าบุคคล

2.  ศักยภาพการแข่งขัน

ปัจจุบัน การแขงขันของธนาคารพาณิชย์เนนทั้งการขยายฐานกลุมลูกคาธุรกิจ
และลูกคารายยอย ซึ่งกิจกรรมทางการตลาดที่ธนาคารพาณิชย์ต่าง ๆ
ได้จัดขึ้นมากมายเป็นเครื่องมือชนิดหนึ่งที่ใช้ในการรักษาฐานลูกคาและขยายฐานลูกคา
โดยเฉพาะในธุรกิจลูกคารายยอย มีการแข่งขันสูงมาก
เพราะไม่เพียงเฉพาะธนาคารพาณิชย์เท่านั้นที่เป็นผู้เล่นในตลาด
แต่ยังมีผูประกอบการที่มิใช่ธนาคารที่เขารวมแขงขันดวย

ในปี 2550 เป็นปีที่ธนาคารมุ่งเน้นการสร้างเสริมความแข็งแกร่งของโครงสร้างพื้นฐานด้านต่าง ๆ
เพื่อทำให้ธนาคารมีศักยภาพที่จะแข่งขันในธุรกิจธนาคารพาณิชย์
ซึ่งเรื่องนี้ได้กล่าวรายละเอียดไว้ในหัวข้อ “ภาวะการแข่งขัน”

3. การบริหารความเสี่ยง

ธนาคารถือว่าการบริหารความเสี่ยงเป็นสิ่งสำคัญอย่างยิ่ง จึงได้มีการกำหนดนโยบาย วิเคราะห์
ประเมิน
ติดตามและควบคุมการบริหารความเสี่ยงการให้สินเชื่อของธนาคารให้อยู่ในขอบเขตกฎระเบียบข้อบังคับของธนาคารและหน่วยงานราชการที่เกี่ยวข้อง

ในปี 2550 ที่ผ่านมา ธนาคารได้ใช้หลักการกำกับดูแลกิจการที่ดีในการจัดโครงสร้างของสายงาน
รวมทั้งกระบวนการการบริหารความเสี่ยง
โดยกำหนดให้สายงานบริหารความเสี่ยงเป็นหน่วยงานอิสระแยกออกจากกลุ่มธุรกิจ
ทำหน้าที่ในการประเมินความเสี่ยงด้านเครดิต (Credit Risk) ความเสี่ยงด้านตลาด (Market
Risk) และความเสี่ยงด้านการปฏิบัติการ (Operational Risk)
มีคณะกรรมการและหน่วยงานที่เกี่ยวข้องในการจัดทำคำขอ วิเคราะห์และประเมิน
ตลอดจนอนุมัติความเสี่ยง นอกจากนี้ยังได้จัดทำนโยบายการบริหารความเสี่ยงด้านต่างๆ
พัฒนาเครื่องมือวัดความเสี่ยง จัดกระบวนการบริหารความเสี่ยง
และจัดทำรายงานสถานะความเสี่ยงของธนาคารให้แก่ผู้บริหารระดับสูงรับทราบอย่างสม่ำเสมอ
รายละเอียดเรื่องการบริหารความเสี่ยงของธนาคารปรากฏในหัวข้อ
“ปัจจัยความเสี่ยงและการบริหารความเสี่ยง”

4. โครงสร้างกลุ่มบริษัท

ธนาคารมีบริษัทย่อยและบริษัทร่วม 10 แห่ง เงินลงทุนตามวิธีราคาทุน (Cost Method)
หลังหักค่าเผื่อการด้อยค่าของเงินลงทุนรวม 11,226 ล้านบาท
ซึ่งแบ่งเป็นบริษัทในกลุ่มธุรกิจการเงิน 8 บริษัท มูลค่าเงินลงทุน 11,126 ล้านบาท
และบริษัทในกลุ่มธุรกิจสนับสนุน 2 บริษัท มูลค่าเงินลงทุน 100 ล้านบาท
โดยมีสัดส่วนเงินลงทุนในบริษัทย่อยและบริษัทร่วมทั้งหมด คิดเป็นร้อยละ 1.72 ของสินทรัพย์รวม
ซึ่งโครงสร้างกลุ่มบริษัทและรายละเอียดที่เกี่ยวข้องได้กล่าวไว้ในหัวข้อ
“โครงสร้างการถือหุ้นและภาพรวมการประกอบธุรกิจของธนาคาร บริษัทย่อย และบริษัทร่วม”

5.  ฐานะการเงินและผลการดำเนินงาน

ผลการดำเนินงานปี 2550 ที่ผ่านมา เป็นไปตามแผนงานที่วางไว้
โดยธนาคารมีกำไรจากการดำเนินงานตามงบการเงินรวม 8,505 ล้านบาท
แม้จะต้องใช้เวลาในการดำเนินการและลงทุนเพื่อแผนธุรกิจใหม่ นอกจากนี้
ธนาคารได้ทำการตั้งสำรองค่าเผื่อหนี้สงสัยจะสูญให้ครบถ้วนตามเกณฑ์ IAS 39 จำนวน 12,365
ล้านบาท ซึ่งส่งผลให้งบดุลของธนาคารเข้มแข็งขึ้น และทำให้ธนาคารมีผลขาดทุนสุทธิจำนวน 3,992
ล้านบาท ในขณะที่ฐานะเงินกองทุนต่อสินทรัพย์เสี่ยงของธนาคาร ณ สิ้นปี 2550
ยังคงอยู่ในระดับสูงร้อยละ 20.35 โดยรายละเอียดผลการดำเนินงานปรากฏในหัวข้อ
“คำอธิบายและการวิเคราะห์ฐานะการเงินและผลการดำเนินงาน”

6.  การเปลี่ยนแปลงโครงสร้างการถือหุ้น

ปี 2550 นับเป็นปีแห่งประวัติศาสตร์ความก้าวหน้าของธนาคารกรุงศรีอยุธยา
โดยมีความเปลี่ยนแปลงที่สำคัญ คือ การเข้ามาเป็นพันธมิตรทางธุรกิจที่สำคัญของกลุ่มจีอี
โดยสรุปเหตุการณ์ได้ ดังนี้

-   มกราคม 2550 : GECIH (GE Capital International Holdings Corporation)
    ได้เข้าซื้อหุ้นสามัญเพิ่มทุนสำหรับหุ้นสามัญเพิ่มทุนจำนวน 1,391 ล้านหุ้น ในราคาหุ้นละ 16
    บาท รวมเป็นเงินจำนวน 22,256 ล้านบาท คิดเป็นสัดส่วนร้อยละ 29.01
    ของจำนวนหุ้นที่จำหน่ายแล้วทั้งหมดของธนาคาร
    พร้อมกันนี้ยังได้โอนขายทรัพย์สินและหนี้สินของธนาคารจีอี มันนี่ เพื่อรายย่อยตามที่ตกลงกัน
    ประกอบด้วย เงินฝาก สินเชื่อที่อยู่อาศัย
    และสินเชื่อส่วนบุคคลที่มีอสังหาริมทรัพย์เป็นหลักประกันให้กับธนาคารกรุงศรีอยุธยา จำกัด
    (มหาชน)

-   กรกฎาคม 2550 : GECIH ได้เข้าลงทุนซื้อหุ้นสามัญเพิ่มทุนของธนาคารครั้งที่สองจำนวน 445
    ล้านหุ้น ในราคาหุ้นละ 16 บาท รวมเป็นเงินจำนวน 7,115 ล้านบาท ทำให้ ณ วันที่ 2
    กรกฎาคม 2550 GECIH ถือหุ้นธนาคารจำนวน 1,836 ล้านหุ้น หรือคิดเป็นร้อยละ 33
    ของจำนวนหุ้น ที่จำหน่ายได้แล้วทั้งหมดของธนาคาร

-   กันยายน 2550 : GECIH ได้เข้าลงทุนซื้อหุ้นสามัญเพิ่มทุนของธนาคารจนครบจำนวน 2,000
    ล้านหุ้น โดยเข้าซื้อส่วนที่เหลืออีก 164 ล้านหุ้น ในราคาหุ้นละ 16 บาท รวมเป็นเงินจำนวน
    2,629 ล้านบาท ทำให้ ณ วันที่ 18 กันยายน 2550 GECIH ถือหุ้นธนาคารรวมเป็นจำนวน
    2,000 ล้านหุ้น หรือคิดเป็นร้อยละ 34.92 ของจำนวนหุ้นที่จำหน่ายได้แล้วทั้งหมดของธนาคาร
    โดยธนาคารได้รับอนุมัติการผ่อนผันจากรัฐมนตรีว่าการกระทรวงการคลัง เมื่อวันที่ 13
    กันยายน 2550 ให้ธนาคารมี GECIH เป็นผู้ถือหุ้นได้เกินร้อยละ 5 แต่ไม่เกินร้อยละ 35
    ของจำนวนหุ้นที่จำหน่ายได้แล้วทั้งหมด
    โดยสัดส่วนจำนวนหุ้นที่บุคคลต่างชาติถืออยู่ในขณะใดขณะหนึ่งต้องไม่เกินร้อยละ 49
    ของจำนวนหุ้นที่จำหน่ายได้แล้วทั้งหมด

รายละเอียดได้กล่าวไว้ในหัวข้อ “ความเป็นมา และการเปลี่ยนแปลงและพัฒนาการที่สำคัญ”

7.  หลักทรัพย์ของธนาคาร

  รายละเอียดของหลักทรัพย์ที่ออก เพียงสิ้นเดือนธันวาคม 2550 ประกอบด้วย

1)  หุ้นสามัญ : ธนาคารมีทุนจดทะเบียน 70,893.93 ล้านบาท เรียกชำระแล้ว 57,477.47
    ล้านบาท เป็นหุ้นสามัญทั้งหมด มูลค่าหุ้นละ 10 บาท

2)  หุ้นกู้ด้อยสิทธิครั้งที่ 5 : วันที่ออก 5 พฤศจิกายน 2546 อัตราดอกเบี้ยปีที่ 1-5
    อัตราคงที่ร้อยละ 4.00 ต่อปี และปีที่ 6-10 อัตราคงที่ร้อยละ 4.75 ต่อปี
    จำนวนที่ยังไม่ได้ไถ่ถอนเท่ากับ 12,000 ล้านบาท จะครบกำหนดไถ่ถอนวันที่ 5 พฤศจิกายน
    2556

3)  หุ้นกู้ระยะยาว : หุ้นกู้ครั้งที่ 1/2550 จำนวน 2 ชุด ดังนี้

    -   ชุดที่ 1 ออกเมื่อวันที่ 26 ตุลาคม 2550 จำนวน 8,206.3 ล้านบาท
        อัตราดอกเบี้ยร้อยละ 4.25 ต่อปี ครบกำหนดไถ่ถอนวันที่ 26 ตุลาคม 2553

    -   ชุดที่ 2 ออกเมื่อวันที่ 26 ตุลาคม 2550 จำนวน 5,788.2 ล้านบาท
        อัตราดอกเบี้ยร้อยละ 4.50 ต่อปี ครบกำหนดไถ่ถอนวันที่ 26 ตุลาคม 2554

4)  หุ้นกู้ระยะสั้นโครงการที่ 2/2549

-   ชุดที่ 14 ออกเมื่อวันที่ 3 ตุลาคม 2550 จำนวน 1,000.0 ล้านบาท อัตราดอกเบี้ยร้อยละ
    3.25 ต่อปี ครบกำหนดไถ่ถอนวันที่ 3 มกราคม 2551

5)  Floating Rate Notes : วันที่ออก 14 พฤศจิกายน 2549 จ่ายดอกเบี้ยทุก 6 เดือน
    อัตราดอกเบี้ย LIBOR ( 6 เดือน ) บวก 0.24% ต่อปี จำนวนที่ยังไม่ได้ไถ่ถอนเท่ากับ 150
    ล้านเหรียญสหรัฐ จะครบกำหนดไถ่ถอนวันที่ 14 พฤศจิกายน 2552

6)  ใบสำคัญแสดงสิทธิที่จะซื้อหุ้นสามัญ : มีจำนวน 326.86 ล้านหน่วย
    อัตราการใช้สิทธิใบสำคัญแสดงสิทธิ 1 หน่วย มีสิทธิซื้อหุ้นสามัญ 1 หุ้น ในราคาหุ้นละ 12 บาท
    และกำหนดการใช้สิทธิ ทุกวันทำการสุดท้ายของเดือนมีนาคม มิถุนายน กันยายน และธันวาคม
    ตลอดอายุของใบสำคัญแสดงสิทธิ การแจ้งความจำนงในการใช้สิทธิ ให้แจ้งความจำนงภายใน
    5 วันทำการก่อน วันกำหนดการใช้สิทธิ (วันครบกำหนดการใช้สิทธิครั้งสุดท้ายตรงกับวันที่ 3
    กันยายน 2551 โดยแจ้งความจำนงได้ในวันที่ 19 สิงหาคม ถึง 2 กันยายน 2551)